अमेरिकी सांसद पर चली गोली, छह की मौत  
एरिजोना में एक महिला कांग्रेस सदस्य जिंदगी और मौत से जूझ रही हैं। एक जन समारोह में उन पर गोली चलाई गई, जिसमें छह लोग मारे गए।
अमेरिका के एरिजोना में एक महिला कांग्रेस सदस्य जिंदगी और मौत से जूझ रही हैं। एक जन समारोह में उनपर गोली चलाई गई, जिसमें कम से कम छह लोग मारे गए और सांसद सहित कई अन्य घायल हो गए।  एरिजोना के तस्कॉन में जब यह घटना हुई, डेमोक्रेट प्रतिनिधि गैब्रियल गिफॉर्डस एक ग्रोसरी स्टोर में जनसभा कर रही थीं। पूरा देश इस घटना से स्तब्ध है। अमेरिकी राष्ट्रपति बराक ओबामा ने इसे दिल दहलाने वाली हिंसा बताया, जिसका समाज में कोई स्थान नहीं है।  शुरुआत में आई मीडिया रिपोर्ट में बताया गया कि सांसद की मौत हो चुकी है, लेकिन डॉक्टरों ने बाद में बताया कि वह नाजुक स्थिति में हैं। तस्कॉन के अस्पताल के एक डॉक्टर ने बताया कि वह इस बात को लेकर आशान्वित हैं कि 40 साल की सांसद जख्मों से उबर आएंगी।  उन्होंने कहा, हम नहीं बता सकते कि किस तरह से उबरेंगी, लेकिन मैं आशान्वित हूं। कानून प्रवर्तन एजेंसियों ने बाद में हमलावर की पहचान जारेड ली लाफर के तौर पर की।